田假限疾不獲還莊載想田園兼思親友率成短韻用寫長懷贈杜幽素
遊宦勞牽網，風塵久化衣。跡馳東苑路，望阻北巖扉。及此承休告，聊將狎遁肥。十旬俄委疾，三徑且殊歸。茂陵窅難即，靈臺暫可依。疲痾旅城寺，延想屬郊畿。夕夢園林是，晨瞻邑裡非。綠疇良已穢，清濠曠不追。野花何處落，山月幾秋輝。彼美符商政，優遊絕漢機。高情物累遣，逸氣煙霞飛。樂道方無悶，懷賢獨有違。尊虛舊園酒，琴靜故人徽。夏沼蓮初發，秋田麥稍稀。何當攜手去，歲暮採芳菲。